Matul din is-sena skolastika SportMalta b'kollaborazzjoni mad-Direttorat għall-Promozzjoni tas-Saħħa u Prevenzjoni tal-Mard varat il-proġett Schools on the Move f'diversi skejjel. Din l-inizjattiva kienet immirata lejn tfajliet adoloxxenti bl-għan li dawn ikunu iżjed attivi waqt il-ħin tar-rikreazzjoni. Kowċis taż-żfin minn SportMalta żaru l-iskejjel u hemmhekk għallmu grupp ta' tfajliet rutina taż-żfin f'attività ta' Dance Fitness. Iżda l-proġett pilota mar pass iktar milli ta' sessjoni taż-żfin lill-istudenti mill-kowċis professjonali, fil-fatt waqt dawn is-sessjonijiet uħud miż-żgħażagħ ġew mgħallma ħiliet ta' team leaders bl-iskop li dawn ikunu jistgħu jkomplu l-programm waħedhom mingħajr il-gwida tal-kowċis. Dan proprju hu l-iskop ewlieni ta' Schools on The Move fejn grupp ta' żgħażagħ qed jiġu mħarrġa biex ikunu indipendenti u fil-ħin liberu tagħhom ikunu jistgħu jinvolvu ruħhom f'attività fiżika. Il-proġett jaħseb ukoll biex jindirizza problemi ta' bullying u peer pressure li jistgħu jeżistu f'din l-età tenera għax permezz tal-attività fiżika wieħed faċli jinsa d-differenzi u jħaddan għaqda u solidarjetà. Biex ikun assigurat suċċess f'dan il-proġett bħalissa għaddejjin numru ta' seminars biex it-team leaders ikomplu jitħarrġu sew sabiex l-programm jitkompla fis-sena skolastika l-ġdida f'Ottubru li ġej. Min-naħa l-oħra, il-kowċis ta' SportMalta se jkomplu jwessgħu Schools on the Move hekk kif se jidħlu f'numru ta' skejjel oħrajn biex finalment dan il-programm jinfirex fl-iskejjel kollha ta' Malta u Għawdex.